***Приложение № 12***

# ДОГОВОР ЗА ДОСТАВКА

№………………………..

Днес, …………….. 2018 година, в град София, между

**МИНИСТЕРСТВО НА ВЪНШНИТЕ РАБОТИ**, гр. София, ул. „Ал. Жендов“ № 2, БУЛСТАТ 000695228, представлявано от Мая Андонова - Генова – Директор на дирекция „УСиМТО”, упълномощен Възложител съгласно заповед N 95-00-390/ 21.09.2017 г. на министъра на външните работи и Искра Григорова - Зоровска – Главен счетоводител, наричано по-долу за краткост **ВЪЗЛОЖИТЕЛ**, от една страна

и

………………………………….., с адрес на управление: ……………………………., ЕИК ………………………………, представлявано от ………………………………. - ……………………………………, наричан по-долу **ИЗПЪЛНИТЕЛ**, от друга страна,

на основание чл. 194 от Закона за обществените поръчки /ЗОП/ във вр. с чл. 20, ал. 3, т. 2 от ЗОП и Протокол № ……………………. от работата на комисията за разглеждане, оценяване и класиране на оферти, се сключи настоящият договор за следното:

###### **І. ПРЕДМЕТ НА ДОГОВОРА**

**Чл. 1. (1)** ВЪЗЛОЖИТЕЛЯТ възлага, а ИЗПЪЛНИТЕЛЯТ приема срещу възнаграждение и при условията на този договор, да достави протоколни подаръци по обособена позиция № …………………за представителни нужди на Централно управление на Министерство на външните работи, съгласно Техническата спецификация, Техническото предложение и Ценовото предложение на ИЗПЪЛНИТЕЛЯ, неразделна част от настоящия договор.

**(2)** Изпълнението на предмета на договора се осъществява чрез доставки по предварителна писмена заявка на Възложителя до ИЗПЪЛНИТЕЛЯ, съгласно чл. 6, ал. 2.

**ІІ. ВЛИЗАНЕ В СИЛА И СРОК НА ДОГОВОРА**

**Чл. 2.** Договорът влиза в сила от датата на подписване му и е със срок на изпълнение 24 (двадесет и четири) месеца, считано от датата на подписването му от страните или до изчерпване на максимално допустимата стойност по договора.

**ІІI. ЦЕНА И НАЧИН НА ПЛАЩАНЕ**

**Чл. 3. (1)** Общата стойност на настоящия договор е в размер на ……………………. лв. /………………………/ **без ДДС**, или …………………….лв.**/…………………….**/ **с ДДС**,съгласно Ценовото предложение на ИЗПЪЛНИТЕЛЯ, неразделна част от настоящия договор. **(2)** ВЪЗЛОЖИТЕЛЯТ заплаща цената в български левове, по банковата сметка на ИЗПЪЛНИТЕЛЯ, съгласно условията и сроковете подробно описани в чл. 4 от настоящия Договор. Плащането се извършва в български левове, с платежно нареждане по следната банкова сметка, посочена от ИЗПЪЛНИТЕЛЯ:

BIC: **……………………………………**

IBAN: **………………………………….**

БАНКА: **……………………………….**

**(3)** Изпълнителят е длъжен да уведомява писмено ВЪЗЛОЖИТЕЛЯ за всички последващи промени по предходната алинея в срок от 5 календарни дни считано от момента на промяната. В случай че ИЗПЪЛНИТЕЛЯТ не уведоми ВЪЗЛОЖИТЕЛЯ в този срок, счита се, че плащанията са надлежно извършени.

**(4)** Посочените от ИЗПЪЛНИТЕЛЯ в Ценовото предложение цени са крайни и включват абсолютно всички дължими данъци, такси и разходи по доставката и всички съпътващи дейности свързани с нея. Цените в Ценовото предложение остават непроменени за срока на действие на настоящия договор.

**Чл. 4. (1)** ВЪЗЛОЖИТЕЛЯТзаплаща всяка изпълнена заявка, в срок до 15 (петнадесет) работни дни, считано от датата на подписване на приемо-предавателен протокол, удостоверяващ доставката, и след представяне на оригинална фактура.

**(2)** ВЪЗЛОЖИТЕЛЯТ не заплаща суми за непълно и/или некачествено извършени от ИЗПЪЛНИТЕЛЯ дейности, като в случай на несъответствия с описаните в Техническото предложение, съответното плащане се извършва в срок до 15 (петнадесет) работни дни след отстраняване на несъответствията или дефекта, или замяната на некачествения артикул с нов. Отстраняването на недостатъците е за сметка на ИЗПЪЛНИТЕЛЯ.

**(3)** За дата на плащането, се счита датата на извършване на нареждането за плащане от страна на ВЪЗЛОЖИТЕЛЯ.

**(4)** [*относимо за* *обособена позиция №1*]Плащане не се извършва, в случай че за ИЗПЪЛНИТЕЛЯ е получена информация от Национална агенция за приходите или Агенция „Митници“ за наличието на просрочени публични задължения, съгласно Решение на МС № 593/20.07.2016 г. В този случай плащането се извършва съгласно указанията на органите на данъчната и митническата администрация.

**ІV. НАЧИН И МЯСТО НА ДОСТАВКА**

**Чл. 5.** Място на доставка на протоколните подаръци за представителни нужди на ЦУ на МВнР е сградата на МВнР - ЦУ, находяща се в гр. София, ул. „Александър Жендов“ № 2.

**Чл. 6.** Всяка конкретна поръчка за доставка на протоколни подаръци ВЪЗЛОЖИТЕЛЯТ извършва чрез писмена заявка, изпратена до ИЗПЪЛНИТЕЛЯ по пощата, по факс и/или чрез адреса на електронната поща [посочена от ИЗПЪЛНИТЕЛЯ].

**(2)** Във всяка заявка ВЪЗЛОЖИТЕЛЯТ или определено от него със заповед лице или комисия посочва вида и количеството на заявените артикули.

**(3)** Срокът за изпълнение на заявката, включително и доставката е не повече от 24 часа, считано от потвърждаване на заявката от ВЪЗЛОЖИТЕЛЯ.

**Чл. 7.** Рискът от случайно погиване или повреждане на артикулите преминава върху ВЪЗЛОЖИТЕЛЯ от момента на приемането им на посоченото място на доставка, след подписване на двустранен приемо-предавателен протокол.

**V. ПРАВА И ЗАДЪЛЖЕНИЯ НА СТРАНИТЕ**

**Права и задължения на Изпълнителя:**

**Чл. 8.** ИЗПЪЛНИТЕЛЯТ се задължава:

**1.** Да изпълни предмета на настоящия договор в съответствие с цените, сроковете и условията по него.

2**.** Да изпълни поръчката в съответствие с всички нормативни изисквания и стандарти, предвидени в българското законодателство.

3. Да осигури за своя сметка транспорт за доставките до сградата на МВнР - ЦУ, ул. „Александър Жендов“ № 2.

**4.** Да осигури гаранционен срок на артикулите - ………. дни от приемането им.

**5.** Да осигури приемането на заявки по всяко време на денонощието.

**6.** Да предаде доставените артикули на ВЪЗЛОЖИТЕЛЯ с приемо-предавателни протоколи. При наличие на дефектни артикули, същите ще бъдат заменени изцяло за сметка на ИЗПЪЛНИТЕЛЯ.

**Чл. 9.** ИЗПЪЛНИТЕЛЯТ има право:

**1.** При точно и навременно изпълнение на задълженията си по настоящия Договор, ИЗПЪЛНИТЕЛЯТ има право да получи цената по Договора, съгласно определения начин на плащане.

###### **2.** Да иска от ВЪЗЛОЖИТЕЛЯ необходимото съдействие за осъществяване на работата по договора включително предоставяне на нужната информация и документи за изпълнение на Договора.

###### **Права и задължения на Възложителя:**

**Чл. 10.** ВЪЗЛОЖИТЕЛЯТ е длъжен :

**1.** При добросъвестно и точно изпълнение на Договора ВЪЗЛОЖИТЕЛЯТ се задължава да заплати на ИЗПЪЛНИТЕЛЯ възнаграждение в размер, при условия и в срокове съгласно настоящия договор.

**2.** Да определи лице/лица, които да организират и контролират изпълнението на договора и да подписват документите, удостоверяващи неговото изпълнение.

**Чл. 11.** ВЪЗЛОЖИТЕЛЯТ има право:

**1.** Да иска от ИЗПЪЛНИТЕЛЯ да изпълни възложената поръчка в срок, без отклонения от договореното и без недостатъци.

**2**. Да проверява, следи и контролира изпълнението на задълженията по този договор по всяко време, чрез определените лице/лица по чл. 10, т. 2 от договора, по начин, невъзпрепятстващ работата на ИЗПЪЛНИТЕЛЯ;

**3.** В случай на констатиране на недостатъци при изпълнението на поръчката, да откаже да приеме доставката до отстраняване на недостатъците в срок от 10 дни, след което страните подписват приемо-предавателни протоколи.

**4.** Да прекрати едностранно договора без предизвестие, ако ИЗПЪЛНИТЕЛЯТ не изпълни в срок поръчката или не я изпълни по договорения начин.

**5.** Да откаже приемането на доставката поради недостатъци и да развали договора.

**VІ. ПРИЕМАНЕ НА ИЗПЪЛНЕНИЕТО**

**Чл. 12.** Приемането на извършеното по чл. 1 от Договора се осъществява с подписването на приемо-предавателен протокол от лице/лица, определени от ВЪЗЛОЖИТЕЛЯ. Същите упражнява контрол на договореностите и подписват документите, удостоверяващи заявяването и приемането на заявените артикули съгласно договора.

**Чл. 13. (1)** Рекламации за липси, външен вид, явни дефекти, се извършват в момента на приемането на доставката и се отразяват в двустранно-подписан протокол от комисията по чл. 12.

**(2)** Рекламации по качеството на протоколните подаръци и появили се скрити дефекти се правят в присъствието и на двете страни в рамките на срока за отговорност за скрити дефекти, като за целта се съставя констативен протокол.

**(3)** Вслучай, че при приемането се установят недостатъци, лицата, извършващи приемането съставят констативен протокол, в който описват подробно недостатъците. При възражение от страна на ИЗПЪЛНИТЕЛЯ или негови представители, изразяващо се в отказ да подпишат протокола, същият се подписва едностранно от представителите на ВЪЗЛОЖИТЕЛЯ. В този случай ИЗПЪЛНИТЕЛЯТ не е освободен от отстраняване на констатираните несъответствия по протокола.

**(4)** При наличие на обстоятелства по ал. 1, касаещи цялата партида, подлежаща на приемане, срокът за отстраняване на недостатъците е до 5 /пет/ работни дни, но не по-късно от уговорения в чл. 2 срок. При неспазване на срока ВЪЗЛОЖИТЕЛЯТ може да претендира неустойки за забава или да развали договора.

**(5)** Срокът на отговорността за скрити недостатъци е 6 /шест/ месеца за всяка доставена партида и започва да тече от подписване на приемо-предавателния протокол.

**VІI. НЕУСТОЙКИ**

**Чл. 14.** При забава и/или при неизпълнение на поетите с настоящия договор задължения неизправната странадължи на изправната неустойка в размер на 1% от стойността на неизпълнената част за всеки ден забава, но не повече от 10% от общата стойност на договора.

**Чл. 15.** За пълно неизпълнение на задължения по договора неизправната страна дължи на изправната неустойка в размер на 10 % от цената на договора. Страната, която е понесла вреди от неизпълнението може да търси обезщетение и за по-големи вреди.

**Чл.16**. Изплащането на неустойката не лишава изправната страна от правото да търси реално изпълнение и обезщетение за претърпени вреди.

**VIII. ПРЕКРАТЯВАНЕ НА ДОГОВОРА**

**Чл. 17**. **(1)** Настоящият Договор се прекратява в следните случаи:

* с изпълнение предмета на договора и изтичане на срока за рекламации или с изтичане на срока му;
* по взаимно съгласие на Страните, изразено в писмена форма;
* при установени нарушения на ИЗПЪЛНИТЕЛЯ с писмено уведомление от ВЪЗЛОЖИТЕЛЯ;
* при доставка на втора партида, която не отговаря на изискванията на ВЪЗЛОЖИТЕЛЯ, същият прекратява договора едностранно без предизвестие, като ИЗПЪЛНИТЕЛЯТ дължи неустойка в размер на 15% върху неизпълнената част от договора.
* при настъпване на невиновна невъзможност за изпълнение непредвидено или непредотвратимо събитие от извънреден характер, възникнало след сключването на Договора („непреодолима сила“) за срок по-дълъг от 10 дни.

**(2)** ВЪЗЛОЖИТЕЛЯТ може да прекрати Договора без предизвестие, с уведомление, изпратено до ИЗПЪЛНИТЕЛЯ при пълно или частично неизпълнение или при забава с повече от 5 /пет/ дни от ИЗПЪЛНИТЕЛЯ.

**Чл. 18.** Всяка от Страните може да развали Договора при виновно неизпълнение на съществено задължение на другата страна по Договора, при условията и с последиците съгласно чл. 87 от Закона за задълженията и договорите, чрез отправяне на писмено предупреждение от изправната Страна до неизправната и определяне на подходящ срок за изпълнение. Разваляне на Договора не се допуска, когато неизпълнената част от задължението е незначителна с оглед на интереса на изправната Страна.

**IХ. ОБЩИ УСЛОВИЯ**

**Чл. 19.** Всички спорове между страните се решават чрез преговори. При непостигане на съгласие спорът се отнася за разрешаване пред компетентния български съд.

**Чл. 20.** За всички неуредени в Договора въпроси се прилагат разпоредбите на действащото българско законодателство.

Настоящият Договор се състави и подписа в два еднообразни екземпляра – по един за всяка от страните.

**Неразделна част от настоящия договор е следното приложение:**

**1.** Техническа спецификация;

**2**. Техническо предложение на Изпълнителя;

**3.** Ценово предложение на Изпълнителя.

**УПЪЛНОМОЩЕН ВЪЗЛОЖИТЕЛ: ИЗПЪЛНИТЕЛ:**

**МАЯ АНДОНОВА - ГЕНОВА**

**съгласно заповед №95-00-390/21.09.2017г.**

**на министъра на външните работи**

**ГЛАВЕН СЧЕТОВОДИТЕЛ:**

**ИСКРА ГРИГОРОВА-ЗОРОВСКА**